
Foar Ype Poortinga
 
Earste boek


De ropping
 
Pater Christiaen de Cort, superieur fan de Oratorianen en pastoar fan Mechelen, roun hannewriuwend troch de foarkeamer fan syn preesterhûs. Ut en troch stie er stil om better to harkjen nei de wurden fan de lytse frou Antoinette Bourignon, dy't yn de sombere klaeijing fan de Augustiner susters op in tabouretsje by it griene glês-yn-lead fan in sydfinster siet. Mei drok gebeart fan har koarte, brede hannen wie hja him oan it útlizzen en oertsjûgjen. In greate, giele moanne yn in kring fan skier ljocht skynde skean yn de keamer op. De pater, dy't lang wie, bûgde him om der nei to sjen. Hwat bitsjutte sa'n kring om de moanne ek wer? Mar tagelyk foel syn each op it antlit fan de frou, dat wol yn twaën spjalte like, de iene kant hie de sulverkleur fan it moanneljocht en de oare skynde út 'en grienens fan it glês. Sa kaem har profyl skerp út. Hy rydboske.

‘Hwat is it noch kâld foar de tiid fan it jier’, sei er, as moast er útliz jaen. Hy loek oan it skillekoard yn de hoeke by de doar. De frou hold op mei redenearjen, as waerd hja hindere troch syn dwaen.

Troch de iken doar forskynde de faem mei twa tinnen kandelabers, elk mei trije barnende kearsen. Ien sette hja op de moarmeren skoarstienmantel, de oare op in tafeltsje by de frou. It flakkerjend ljocht brocht libben yn de keamer, de preester like noch greater, mar ek wiffer en minder markant en de frou har grien antlit trille der yn as wetter, hja like âld sa, mar har eagen waerden jonger.

Pater de Cort joech de faem opdracht foar iten to soargjen, de gast soe wol hwat meije. De gast lykwols skodholle forheftich, neat gjin drokte, de pater wist dochs wol, dat de minsken al itende en drinkende forgean soene? Unwis sloech de faem de eagen op nei de pastoar. Hy loek oan de skouders en sei, hja soe efkes geduld dwaen. Hy seach hwat earmelytsen, as wie it him yn 'e wei.

Hja eagen de faem efternei, oant de doar efter har ticht sloech en dêrnei herhelle de frou mei klam fan reden, dat de wrâld mei al syn minsken forgean soe. Net lang mear soe it oanhâlde.

‘Op in nacht is it my iepenbiere, fan Godswege moat ik de wrâld it ûnwjerroplik gerjocht Gods oansizze. Dy't earen hat om to hearren, dy mei hearre!’ Dit lêste rôp hja mei sok in skril lûd, dat de pater wer huvere, hwant har wurden hiene him yn it djipst fan syn wêzen taest. Wylst der ek in frjemd gefoel fan rêst oer him kaem, hwant as it wier wie, hwat hja sei, dan soene syn marteljende jildsoargen har ek gau deljaen. Dat koe er lykwols samar net leauwe. Mar hwat hie dy frou de jefte fan it wurd! As seach hja it deunby barren, sa skildere hja it oardiel út yn bûnte, treflike tael.
 
‘Ik sil jo in geheim fortelle’, sei hja, ‘earne hat God in herntsje, in lantsje op it each, dêr't Syn bern hinne flechtsje kinne om dat skriklike oardiel to ûntkommen’.

In flits skeat troch him hinne; earst koe er gjin wurd útbringe, mar doe spatte it der samar út: ‘Ik wit dat lantsje, ik wit dat herntsje. It is Noardstrân!’ Hy roun hinne en wer, stie wer krûm nei de moanne to sjen en hippele nei in stoel by de tafel, dêr't er op del foel.

Forheard seach de frou mei har brune, mangelfoarmige eagen nei it dwaen fan de pater.

‘Noardstrân?’ frege hja, ‘der haw ik nea fan heard’.

De preester fortelde. It wie in eilân yn de Waedsé, hiel heech yn it noarden, foar de kust fan Sleeswyk-Holstein, in ûrke farren fan de havenstêd Husum ôf.

‘Ik bin der gouverneur oer’, sei er, ‘mar it leit bút foar de weagen. De stoarmfloeden ha der as wyld húsholden, huzen, fé en minsken wiene priis. It moat wer yndike wurde, h want it is in hallich wurden. De tiid ta herstel sil God ús gunne. Nou bigryp ik, hwerom't ik it nea los litte koe. Noardstrân is dat lantsje, myn mem’.

Hy woe har nei de hoeke fan de keamer troaije, dêr't in kaert fan it eilân hong yn in brede, brune list, mar krige gjin kâns. Hja stiek in hân op, hy soe har útprate litte.

Hja sei: ‘God hat my net forgees lije litten om jo en jou kleasterbroer Coriache to bernjen. De fleagen fan it bernjen binne net om 'e nocht. Giet de dea der net mei mank? Hwat wie it my in oprjochte freugde, dat sokke yn de godstsjinst opgeande mannen myn earstelingen wêze mochten’.

‘En hwat hat Coriache mei syn foarrjochten dien?’ tocht De Cort.

‘Jo binne myn mem’, sei er, ‘dy't my fan Godswege stjûrd is. Nim my dy pinen net kwea ôf, mem’.

Hy bûgde djip foar har. Hja joech him de wink, as hie er fan doel west foar har to knibbeljen.

‘It is nou foarby’, antwurde hja, ‘oerbleaun binne foldwaning en tankberens en eagen op de takomst’.

De pater sei: ‘Hwat is God goed, dat Hy ús by elkoar brocht hat’.

Hja knikte en fortelde: ‘Yn myn iere jeugd haw ik in gesicht hawn. Wylst ik yn myn famkeskeamer siet, forskynde de Hillige Augustinus my. Moannen lang hie ik boete foar sûnden dien, mar it hie der in bulte fan, dat God net formoedsoene wurde woe. Jo moatte witte, dat ik fan ús heit net yn in kleaster mocht om dêr mei goede wurken God gunstich foar my en myn famylje yn to nimmen. Yn myn fortriet treastte Hy my mei to sizzen: “Forlit alles, hwatst hast, sûnderje dy ôf fan de leafde fan skepsels en forleagenje dysels”. Op in middei yn it jier 1635 - ik forjit it nea wer - krige ik dat boadskip, wylst ik amper bigriep, hwat it ynhold. Op de joun fan dyselde dei seach ik de himel mei in felle ljochtstriel iepen gean en myn keamer kaem fol mei in wûndere gloede. En sjoch, sittend op in wolken, fear de Hillige Augustinus myn neazich keammerke binnen. Hy wie klaeid yn in reade biskopsmantel, forsierd mei blinkende ealstiennen, in goudbinaeide miter hie er op 'e holle. En hy sei: “Dû, faem, silst myn oarder wer ta eare bringe”.

Nei syn fortrek bidiek in wynstôk mei kostlike druven myn keamersmuorren en ik wie klaeid yn de grauwe rôk en swarte mantel, lyk ik nou oan haw. Ik foel fan mysels, ik wie ek noch sa jong!

Doe't ik fan 't foarjier jo foar it earst seach, pater, kaem my dat fisioen fan salang forlyn wer yn it sin. Jo wiene myn Augustinus, it reade klaed wie de leafde, it goud wie it leauwe, de ealstiennen safolle deugden. De wynstôk wie myn tsjerke, dy't, as ik har oprjochte haw, eale fruchten drage sil’.

‘En ik wit it lantsje, dêr't it groeije kin’, rôp de pater enthousiast, ‘it kin net oars as Noardstrân wêze’.

Fol forwachting seach er har oan en wie al bliid, dat hja net né sei.

‘Dan sil God it my wol iepenbierje’, antwurde hja foarsichtich. Muoilik foege hja ta: ‘Soe it net folslein wêze, as jou broer him net werom lutsen hie? Earst droech er myn saek yn de Hillige Mis op. En letter fielde er him net hilligernôch om mear foar my to dwaen. Hwerom moast ik him bernje? Ik kin my net forsind ha yn Gods stim. Klear en dúdlik sei Hy: “Hwerom winskestû dy gjin bern?” Hok in wrâld gyng der doe net foar my iepen. Ik rôp: “Bern? Ja, jow my bern, o God!”

En dêr waerden jo en Coriache my, licht as fearren, yn de skerte wurpen.

“Sille it manlju wêze?” frege ik foar alle wissichheit.

“Ja, manlju”, wie Gods antwurd.

Ik gyng al de manlju bylâns, dy't ik koe, in hiel rychje fromme lju, miende ik.

“Net ien fan dyst tinkst, myn bern”, antwurde God.

Doe wist ik genôch, jim wiene it. As in twyljen haw ik jo en jou geastlike broer yn swiere smerten berne. Ik hie net forwachte dit noch yn myn libben to ûnderfinen. Mar hoe forgyng it Sara? By God binne ommers alle dingen mûglik’.

De Cort sei: ‘Ik haw by myn broer west om der oer to praten. Ik haw him jo útskildere as in sterke frou, as de freondinne Gods, de leafste fan Jezus, orgaen fan de Hillige Geast, oan hwa't God Him op útsûnderlike wize bikend meitsje en alle geheimen trochdwaen woe. Itselde, dat hy my earst allegearre foarholden hie’.

‘En hwat sei er?’ frege hja, ‘mar faeks wiene jim Jacob en Esau, hwat is der fan Esau torjochte kaem?’

‘Hy sei net folle. Altyd hat er al in wifelder west. De oergong hat to great foar him west. En forjit net, dat de Oratorianen har ward ha by him en by my’.

Antoinette Bourignon hie sillich glimke, doe't hja de wurden oer harsels hearde. De pater waerd dêrtroch oanmoedige en rôp yn extase út: ‘Al de sawn jeften fan de Hillige Geast binne jowes: wysheit, forstân, wittenskip, frommens, sterkte, rie en Godsfrees’.

Hy seach har oan. Dimmen sloech hja de eagen foardel, de hannen hie hja gear yn de skerte.

‘Hwa bin ik?’ frege hja sunich.

‘Jo? Jo binne myn mem, jo komme fan God. Jo en ik sille in heap oer de dingen Gods prate’.

Efkes tocht hja nei: ‘Dan sille wy ús petearen opskriuwe en printsje litte, wy meije ús ljocht net ûnder de nôtmjitte sette’.

Drok flitste it troch de pater syn brein. Hoe soe soks troch syn mearderen en bruorren nommen wurde? En hoe troch syn parochianen?

De jonkfrou sei: ‘Alles, hwat der yn my opkomt, is bilangryk, omt it fan de hege God ynjown is. Né, wy meije it de minsken net ûnthâlde’.

‘Sikerwier net’, sei de pater, ‘mar it kostet wol jild’.

Hy woe sa graech witte, hoe't hja oer jild tocht, hwant hja gyng foar ryk troch en hy moast safolle brûke foar syn eilân.

‘It kin útsutele wurde en de opbringst is foar it hoekje mei de silligen’, wie it antwurd.

‘Noardstrân’, sei de pater rêd, ‘wy sille it wer bidykje, dat it goede folk der feilich wenje kin’.

‘Dat kostet ek jild’, ornearre de jonkfrou.

De pater sloech sabeare gjin acht op har wurden, mar mijde har oan to sjen, doe't er sei: ‘Ik sjoch de gemeente al oer it eilân panderjen. Bruorren en susters út alle lannen en wynstreken yn alle iensens’.

Efkes trille der in skaed oer de jonkfrou har antlit: ‘De Heare hat my ommers inkeld manlju ûnthjitten’.

‘Mar myn mem, dan folgje de froulju fansels’.

Foar it earst sûnt hja hjir wie, foel der in swijen yn de keamer.

Oant de pater frege: ‘Hoe sille wy ús petearen neame?’
 
Hja hie it antwurd gau ré: ‘“It ljocht fan de wrâld”, hwant hwat wy to sizzen ha, sil de tsjusternis fordriuwe’.

‘Of “De Sinne fan de Gerjochtichheit”?’ frege er skruten.

‘Né’, sei hja, ‘myn titel seit it better’.

Einlings seach De Cort kâns har by de kaert fan Noardstrân to krijen.

‘Sjoch’, sei er, ‘hjir leit it eilân’. En weage skruten: ‘It eilân fan de útkarden’.

‘It eilân fan de silligen’, forbettere hja, ‘yn de predestinaesje leau ik net’. Togearre stiene hja to sjen, hy sa great, hja sa lyts en hy wiisde har alle plakjes oan, dy't er mar bitinke koe.

Letter brocht de pater syn geastlike mem nei it hûs, dêr't hja wenne, in feint mei in lantearne ljochte har by. De Cort speurde syn brein ôf oer de wize, hwerop't er miskien jild fan har loskrije koe foar in reis nei Amsterdam, hwant hy siet folslein oan reapsein, en dêr seach er noch hwat lytse kânskes foar syn eilân.

Op 'e dolle rûs smiet er de fraech der op it lêst út: ‘As ik in reis nei Amsterdam bitelje koe, hja litte my salang op myn jild wachtsje, soe ik noch hiel hwat foar it eilân birikke kinne’. Myn gemeenteleden kenne my to goed, tocht er der by.

‘Jild?’, frege hja.

‘Ja’, sei er en hold de siken yn.

Blykber tocht hja nei, alteast it duorre efkes, foar't hja antwurde: ‘It reisjild kinne jo fan my wol liene’. Mei de klam op liene. Hy suchte fan forrûming, mar eins foel it him ôf, dat er it werom jaen moast. Wie it al safier mei him kommen? De blydskip oer de reis naem de toloarstelling en de prakkesaesjes wei.

‘It eilân fan de silligen’, lústere er, ‘miskien better it hallich fan de hilligen’.

Doe stroffele de jonkfrou en neitiid rounen hja earm yn earm.

 

Mar mismoedich pesjantele pater De Cort troch de strjitten fan it forneamde en rike Amsterdam. Alhoew't er hjir freonen en sibben wenjen hie, hie er syn yntrek yn in weardshûs nommen, mei't dat frijer wie, mar ek djûrder like en jild loek jild. Nimmen hie er noch biwege kind him foar syn hallich to lienen, hoe roaskleurich er de takomst derfan ek útskildere. Syn efternicht oan it Rokin bygelyks frege er, oft hja wol wist, hoefolle de nije polders fan Noard-Hollân opbrochten? Sliepende soe hja ryk wurde, hwant lân oan sé ûntfytmanne, hie noch mear deugd as dat fan marren. Mar hja liet syn gouden aeijen foar hwat se wiene en sei: ‘Foar alle daelders, dy't ik jo foar en nei liend ha, is net ien reade sint yn it laedtsje weromkommen. It is jinsen wetter yn de sé tôge, neef! En neef mei ek wol witte, hoe nuver der oer him praet wurdt’.

Fierder hie hja hoaskernôch west. Hja noege him sels by har útfanhûs, as eane hja, dat er sa earm as in lûs wie mei it skeintsje, dat de jonkfrou him tastoppe hie. Suchtsjend lei er oer, oft er dat skeintsje wol iens werom bitelje koe. Hjir en dêr soe er noch in skoat weagje, mar nou't er wist, dat der praet waerd, joech er der net folle mear foar. Op dy wize hie er yn it foarige altyd mear krigen, as dêr't er op rekkene hie. Mei wémoed tocht er oan dy dagen, doe't hja him ynrôpen om him har jild oan to praten. Al mimerjende seach er nei it fallen fan de beamblêdden yn de grêft. Ja, tocht er, it libben wie ek in opgean, blinken en forsinken. Hwat stiek it wetter moai grien ôf by it giel en brún en reade hjersttapyt. In roeiboatsje mei in sjongende man oan de riemmen fear foarby. Hoe koe dy man sa bliid wêze? Seach er dan de trystens om him hinne net? Hy sloech in sydstrjitte yn, dêr't syn each op it úthingboerd fan de boekhânler Blau foel. Tagelyk skeat him in opdracht fan de jonkfrou yn it sin. Hie hja him dêrom it reisjild liend? Mei in útjower moast er prate oer it printsjen fan har boek. In hoart toeve er foar de útstalkast en kuerde nei in segel, dat dêr lei en him bikend foarkaem. Seach er spoek? Efkes letter stie er yn de winkel en hold it yn beide hannen. In greate blydskip wâlle yn him op. Nou koe er de man yn it boat bigripe, de wûnders wiene de wrâld net út. Hwat blastich rôp er, oft it folk noch fan doel wie to kommen, mar doe't it folk der wie, fornaem er neat, sa stie er to stoarjen nei it ûnderskrift fan it âlde segel: ‘Le vieux sceau de l'isle de Noardstrân. Salvator mundi’. Wie dit net in bisûnder teken? Ja, in great, ûntsachlik teken fan God, dat Hy nettsjinsteande alle opkearende faktoaren wol op 'e goede wei wie! Al soe dizze reis nei Amsterdam in forgesenien wurde, dit hie er woun, de wissichheit, dat God mei him wie.

‘Dit is al to opmerklik om der gjin bitsjutting oan to jaen’, sei er tsjin de boekforkeaper, dy't him hwat ûnwis oangappe. En dêrby tocht, dat de paters langer oeral mar yn it habyt forskine doarsten.

De pater forfette: ‘Earst krige ik in ynjowing oer it eilân as taflechtsoard foar de silligen en hjir is de bifêstiging!’

Oft it fan sa'n great enthousiasme kaem, mar de printer ûnthiet de útjefte fan ‘It ljocht fan de wrâld’ mei in kollega to bistudearjen.

De Cort woe nou fuort wol nei Mechelen werom, hwer wie noch jild foar nedich! Mar doe skeaten him al syn skulden wer yn it sin en hy seach de finzenisdoar as in greate wiid iepen bek. En oars koe er wol oan syn bruorren de Oratorianen tinke, dy't him it eilân ûntfytmanje woene. As hja nou mar wisten, dat de silligen der wenje moasten, glimke er triomfantlik. De tsjinslaggen Gods hiene altyd in doel. Sa klear as nou hie er it net earder sjoen, skuldeaskers foarmen yn wêzen gjin driging mear. En as der sokke dúdlike tekens wiene, soe de jonkfrou har jild der grif graech ynstekke, hy mocht net to lyts fan dizze Hillige tinke. Op Gods tiid soene de fruchten fan it goede eilân to rispjen wêze, ek yn de foarm fan rinte en ôflossing. Oflossing, hwa wit hoefolle yn it jier. En hysels soe der net sunich boppe op komme! Lûdop lake er, dat de foarbygongers ynholden, mar dat fornaem er net. Hy seach it eilân yn de sé lizzen. It wetter brûze en kolke en sloech der omhinne. Brede, feilige diken leine ûnforwrikber as in hoep om it griene lân. De reus glimke om it bern oan syn foet, dat bisocht him to oermasterjen. Mar foar't it safier wie wankte de gigantyske, hearlike striid Gods! En hwat kaem dy him moai fan pas!

Doe seach er in man op him ta kommen, immen mei in lang burd, skerpe eagen en hier, dat fier oer de krage hong en opwaeide op 'e wyntwirren.

‘Dat klaed sil fan jo nommen wurde’, sa spriek dy persoan him oan.

‘Ja’, sei De Cort - hy tocht oan de silligen - ‘en dan krij ik in nij!’

De man rôp: ‘Jo binne in tsjinner fan Satan en forliede it folk. Jo forkundigje klearebare leagens lykas jou greate baes’.

Forbauwerearre seach De Cort him oan, wylst er de saneamde profeet Rode oars ek wol koe.

Hy antwurde: ‘Mar net lang mear’.

De man, dy't al wer hurd fuort soe, bitocht him en sei: ‘Lit ús prate. Kom mei, in minske is nea to âld om him to bikearen!’

Rode naem pater De Cort by de earm en skaeide mei him nei syn hûs ta. De Cort liet him liede. Men wist nea, hwer't de wierheit foun waerd. Wiene de Oratorianen wol skjin op 'e hûd, hwat suverens fan lear oanbilange? Fortochte Jansenisten wiene it ommers mar. Doe't er lang mei Rode praet hie, fleach it him ynienen oan. Hy krige it gefoel, oft er foar in sljocht oer siet, dy't op him loerde. Hy gyng hastich oerein en forliet de keamer, neisjoen fan in forbjustere profeet, dy't nei de guozzefear yn de inketkoker griep.

 

Mei de skriele rispinge fan dochs noch in heal tûzen goune, in rike widdou ôfpingele, dy't yn noed en eangst om har sûnden siet, sette De Cort wer op hûs ta. Fiifhûndert luzige gounen en hwat hie it minske der oer beard. As soe it eilân der mei bilein wurde kinne en hja wie der ek net wis fan, oft har man silliger it der wol mei iens wêze soe. Hy hie har fan syn opmerklike ûnderfining mei it segel forteld, neare dreamen soene der wier net efterwei komme.

Hja hie sein: ‘It is dat jo 't hillich klaed drage, pater’.

‘Ja, ja’, tocht er, ‘de iene oanbidt it, de oare forspijt it. En de tiid sil 't leare’.

Hy aeide mei syn lange fingers oer de hurde stof en naem se beet om oer in mannich puozzen hinne to stappen.

Nei syn thúskomst socht er sa gau mûglik syn geastlike mem op en skildere ek har mei gloede it âlde segel fan de Salvator mundi fan Noardstrân. Om toloarsteld fêst to stellen, dat er himsels opskroeve ta in enthousiasme, dat yn wêzen al gâns bitûmele wie. Oer bleau in neakene eangst foar de takomst. ‘Is dit net in Godsteken? Dêrom moast ik nei Amsterdam. Myn leauwe moast forsterke wurde’, sa spriek er.

‘En hat it jo ek jild opbrocht?’ fornaem hja freonlik.

‘Dat mei wol sa hjitte. God wol my leare myn bitrouwen inkeld op Him to stellen’.

‘Kinne jo my werom bitelje?’ frege hja, ‘foar my is it ek liend jild, dat sunich biwarre wurde moat ta de ornearre tiid’.

‘Ek sûnder jou jild sil it eilân in ierdsk paradys wurde’, sei er, mar wie fuort bang, dat syn stikel net fan pas kaem. Koe er har net sjen as in skepsel, tichter by God as hy en dus heger? In frou? Hy soe de needrigens bitrachtsje moatte. Mar as der net gau hwat barde, soene syn slimste nachtmerjes wierheit wurde. Hy fielde har eagen op syn antlit en ûndergyng as in forlichting, dat hja tsjin him glimke. Syn trystens wie dêrmei oerwoun. Hy sei: ‘Ik fortrou op God en op myn mem’.

Nuver wie it wol, moast er tinke, fan de paus, de heit út de fierte, nei de mem, dizze lytse frou, hjir njonken him.

Op wei nei hûs kaem de mismoed dochs wer oer him. De oerste fan syn kleaster hie al faek oanstien op oerdracht fan it eilân. De help fan de frou, dêr't er lichtfurdich al yn it foar mei skerme hie, koe wolris bliken dwaen net folle om 'e hakken to hawwen. Hy hoegde by de bruorren ek net mei it takomstich taflechtsoarde fan de silligen oan to kommen, hwant hja biskôgen Antoinette Bourignon as gefaerlik.

Thús joech de faem him in brief oer. En dêr wie it al sa, hja wachten him yn nije wike yn it kleaster.

It wie pater De Cort dochs wol noflik yn it kleaster, as er earlik wie. Op himsels foun er it in wielde om to sitten tusken de bruorren by lofsangen en missen, wol moast er faek in bûging ta ekskús meitsje, om't er him forsinde mei it sjongen. It moaiste foun er de iere moarnstsjinsten. Under it lieden fan de klokken stoep er yn de rige troch de lange, geheimsinnich tsjustere kleastergong nei de kapelle ta en fielde him och sa feilich. Mar it libben fan de bruorren kaem him rûger foar as foarhinne, hja praetten him ek to folle oer ierdske saken, jild en bisit. Soms fielde er him ûnwennich fan de geastlike petearen mei syn mem. Yn it geheim skreau er har oer alles, hwat der yn him omgyng, hja soe him bigripe, hwer wie in mem oars foar? Gâns wurden wijde er oan it iten, dat er krige, de broer kok koe der hwat mei. En as moast er sok praet bihimmelje, skreau er der by, dat in ûre yn har selskip trochbrocht, him dierberder wie as alle iten en drinken fan de wrâld. Lykwols wie er net tofreden oer himsels, hy wist, dat mar ien ding him bisiele, hy woe syn eilân net forlieze.

De middeis fan de tredde deis waerd er by de oerste roppen. Dêr seach er in âlde kunde, dy't him de skrik oer de lea jage: Gomboud, ien fan syn fûlste skuldeaskers. De abt frege him op de man ôf, oft er de skulden, dêr't er om oansprutsen waerd, bitelje koe? De Cort skodholle. Doe skodholle de abt ek en liet him mei Gombaud allinne, dy't koart en goed drigeminte, hy soe him finzen sette litte as er net hastich skjin skip makke. De Cort forsette him út alle macht tsjin in grouwen eangst, dy't him lam slaen woe, mei him lilk to tinken op dy man, dy't in preester sa oansprekke doarst.

‘Ik kom om myn eigen’, lei de man tsjinyn. De Cort lei oer, dat hy de iennichste net wie. Hy frege, hwerom't er net wachtsje koe, oant it eilân oan it opbringen ta wie, de natuer liet him net twinge.

‘Dan kin ik wol wachtsje, oant ik ûnder de griene seadden liz’, antwurde de man.

Op in ûnbitocht eagenblik en yn greate noed hie De Cort him ris mei dizze woekerer ynlitten. Soe de abt him net yn biskerming nimme? Mar né, it kleaster hie altyd wegere, nei't hja gjin profyt sjoen hiene fan it jild, dat hja yn it eilân stutsen hiene. By neitinken fortocht er de abt der fan spile to hawwen op in bipaeld doel. Slop en weak as in bonge fielde er him.

De man glimke fyn: ‘As ik jo opslute lit, sil it kleaster jo net lang sitte litte’.

‘Net to fêst op rekkenje’, antwurde De Cort. Hy sloech hurd oan it siferjen. Sa great wie de skuld by dizze man ek wer net! Hy neamde in bidrach, dat er misse koe en wûnder boppe wûnder gyng de man der op yn. Kaem der in streek troch de rekken fan hear abt? It jild fan de kliemende widdou wie der goed foar. Soe har man har nou nachts forskine? Mar de Cort fielde him treaste. Hy seach in griene polderdyk, fiere loften, reabûnte, weidzjende kij en draeijende mouneroeden. Mei in sucht gyng er oerein, helle de jildponge op en telde dukaton foar dukaton út.

‘It hie syn rinte hûndertfâld opbrocht’, klage er.

‘Ek mei de rinte bin ik graech yn hâldershân’, sei Gombaud.

‘It wurdt in goudier lykas de Purmer en de Skermer, de Beemster en de Wormer, en ús groun is séklaei’.

Wer spile der in fyn, wetich glimke om de man syn smelle mûle, dat de pater der argewaesje fan hie. Hastich striek er it jild op, as soe it him wer ôfnommen wurde kinne.

‘Jild bliuwt jild’, sei er mjitsk.

De Cort riek him út en seach út hiel syn lingte en breedte del op it ûnnoazel mantsje, dat de woekerer wie. En doe wie de abt der wer.

Hy sei: ‘Ik bin bliid, broer De Cort, dat jo jou skuldeasker tofreden stelle koene’.

‘Foar in part mar, hear abt, foar in hiel lyts part mar’, antwurde it mantsje.

De Cort sei: ‘Skielk sille jo jo bikoarje, as wy ús baeije yn it goud fan de sé’. Gombaud antwurde: ‘Ik sjoch it al. De hear pater kin mei koarten noch wer in oanskriuwing forwachtsje’.

‘God sil jo leanje’, joech de hear pater werom.

Mei in oerdiedige swaei fan syn hoed naem de skuldeasker ôfskie, pater De Cort, syn goede klant, krige in aparte bûging.

